
DĖL PAPILDOMOS INFORMACIJOS PATEIKIMO

Atsakydami į Jūsų 2009 m. spalio 7 d. raštą Nr.V-2009-3418 „Dėl informacijos pateikimo“ ir 2009 m. spalio 9 d. raštą Nr.V-2009-3447 „Dėl informacijos pateikimo“, papildomai teikiame Seimo Audito komiteto atliktą analizę apie Vyriausybės įstaigų ir kitų valstybės institucijų ir įstaigų, VĮ „Registrų centras“, VšĮ „Lietuvos radijas ir televizija“, Valstybinės ligonių kasos, Valstybinio socialinio draudimo fondo valdybos (SODROS) taupymo priemones (vadovų darbo užmokesčio pokytis, etatų skaičiaus pokytis, darbo užmokesčio fondo pokytis, išlaidos transportui, reprezentacijai, kvalifikacijos kėlimui, studijoms, tyrimams, audito paslaugoms, komandiruotėms) 2009 metais ir planus 2010 metams. 

Iš Vyriausybės įstaigų ir kitų valstybės institucijų ir įstaigų, VĮ „Registrų centras“, VšĮ „Lietuvos radijas ir televizija“, Valstybinės ligonių kasos, Valstybinio socialinio draudimo fondo valdybos (SODROS) gauti atsakymai apibendrinti pateikiamose lentelėse. 

Atsižvelgiant į didelį pateiktos informacijos kiekį, ir taupant kanceliarines prekes, konkrečių institucijų atsakymų kopijas pateiksime esant poreikiui. Taip pat atkreipiame Jūsų dėmesį, kad kai kurios institucijos žodžiu patikslino savo atsakymuose pateiktus duomenis, todėl reikėtų vadovautis apibendrintose atsakymų lentelėse pateikta informacija. 

Atkreiptinas dėmesys į tai, kad VĮ „Registrų centras“ yra valstybės įmonė, negaunanti tiesioginio biudžetinio finansavimo – daugumą jos veiklos sąnaudų padengia paslaugų vartotojai, mokėdami už suteiktas paslaugas, taip pat gaunamas finansavimas per ministerijų vykdomus projektus. VšĮ „Lietuvos radijas ir televizija“ yra finansuojama iš dviejų šaltinių – valstybės biudžeto asignavimų ir komercinių lėšų (lentelėse pateikti bendri duomenys, nedetalizuojant pagal lėšų šaltinius). 

Ryšių reguliavimo tarnyba valstybės biudžeto asignavimus gauna tik specialiajai programai finansuoti, t.y. iš įstaigos pajamų, gautų atliekant jai pavestas funkcijas. Atkreiptinas dėmesys į tai, kad šios institucijos pateiktų duomenų apie 2009 metais planuotus asignavimus, jų panaudojimą per 9 mėnesius ir planus 2010 metams analizė leidžia daryti prielaidą, kad Ryšių reguliavimo tarnyba naudojasi tuo, kad yra finansuojama per specialiąją programą iš įstaigos gautų pajamų, todėl net esant sunkiai valstybės finansinei situacijai daugeliu atvejų nemažina savo išlaidų poreikių 2010 metams. Vadovaujantis Elektroninių ryšių įstatymo 6 straipsnio 3 dalimi, Ryšių reguliavimo tarnybos teikiamų paslaugų įkainiai turi būti pagrįsti tarnybos sąnaudomis. Atsižvelgiant į tai, kad 2004 m., 2005 m. ir 2008 m. Valstybės kontrolė nustatė, kad tarnybos sąskaitoje metai iš metų yra perkeliami ir kaupiasi nepanaudotų lėšų likučiai, kurie vis didėja (2006 m. pabaigoje nepanaudotų lėšų likutis buvo 39 982.3 tūkst. Lt, tuo tarpu 2006 m. tarnyba panaudojo 17 154.7 tūkst. Lt), svarstytina, ar tarnybos sąnaudos nėra dirbtinai išpučiamos, taip siekiant išlaikyti tą pačią teikiamų paslaugų kainą. Atsižvelgiant į tai, siūlytina atidžiau įvertinti tarnybos pateiktą asignavimų poreikį ir jo pagrįstumą ir, esant poreikiui, inicijuoti teisės aktų pakeitimus. 

Atsižvelgiant į tai, kad Seimo komitetams yra pavesta atitinkamų sričių parlamentinės kontrolės funkcija, siūlome šakinius komitetus supažindinti su Audito komiteto atlikta papildoma analize ir jos rezultatais bei pasiūlyti išsamiau išanalizuoti konkrečius asignavimų planavimo ir panaudojimo atvejus. Audito komitetas, atlikęs pradinę analizę, gali pateikti tik sisteminius, visiems taikytinus pasiūlymus. 

Toliau pateikiame Vyriausybės įstaigų ir kitų valstybės institucijų ir įstaigų, VĮ „Registrų centras“, VšĮ „Lietuvos radijas ir televizija“, Valstybinės ligonių kasos, Valstybinio socialinio draudimo fondo valdybos (SODROS) pateiktų duomenų analizę ir pasiūlymus pagal atskiras išlaidų kategorijas. 

Asignavimų reprezentacinėms išlaidoms naudojimas.

Išanalizavus institucijų pateiktą informaciją apie asignavimų reprezentacinėms išlaidoms planavimą ir panaudojimą per 2009 m. tris ketvirčius (pridedama lentelė Nr.1 „Asignavimai reprezentacinėms išlaidoms“), pastebėtina, kad daugiausiai lėšų reprezentacinėms išlaidoms 2010 metais yra numačiusios skirti Ryšių reguliavimo tarnyba – 300 tūkst. Lt (planas nesiskiria nuo 2009 metams suplanuoto lėšų poreikio), Generalinė prokuratūra (kartu su teritorinėmis prokuratūromis) – 105 tūkst. Lt (planuojamas išlaidų reprezentacijai mažėjimas, lyginant su 2009 m. planu – 16 proc.), Valstybinė ligonių kasa – 212 tūkst. Lt, t.y. 43 proc. mažiau negu 2009 m. planas. 2010 metams planuojami asignavimai reprezentacinėms išlaidoms nedaug mažėja Kūno kultūros ir sporto departamente – 4.88 proc. (nuo 41 tūkst. Lt 2009 m. iki 37.8 tūkst. Lt 2010 m.). Pažymėtina, kad per 9 mėnesius Kūno kultūros ir sporto departamentas panaudojo tik 37.8 proc. iš 2009 metams suplanuotų asignavimų reprezentacijai, todėl yra tikimybė, kad suplanuotos, bet nepanaudotos lėšos bus naudojamos kitoms reikmėms. Tai rodo netikslų asignavimų planavimą, todėl turėtų būti atkreiptas dėmesys skiriant asignavimus 2010 metams. Taip pat pastebėtina, kad Valstybinė socialinio draudimo fondo valdyba (SODRA) 2009 metams reprezentacinėms išlaidoms buvo suplanavusi panaudoti 723 tūkst. Lt, o per 9 mėn. panaudojo 129 tūkst. Lt, t.y. beveik 18 proc. 

Pasiūlymai. Skiriant asignavimus 2010 metams, atidžiau įvertinti realų asignavimų poreikį reprezentacinėms išlaidoms, atsižvelgiant į per 9 mėnesius panaudotus 2009 m. planuotus asignavimus. 

Asignavimų naudojimas transportui ir institucijų valdomų automobilių kiekis.

Audito komiteto prašymu, institucijos pateikė informaciją apie valdomų automobilių skaičių ir asignavimų transporto išlaidoms planavimą bei jų panaudojimą per 2009 m. tris ketvirčius. Apibendrinti institucijų atsakymai pateikiami lentelėje Nr.2 „Asignavimai transportui“ ir lentelėje Nr. 11 „Institucijos valdomų automobilių skaičius“. 

Daugiausiai lėšų transporto išlaidoms 2009 m. buvo suplanavusios skirti VĮ „Registrų centras“ – 1798 tūkst. Lt (2010 metų planas – 1210 tūkst. Lt, t.y. 32.7 proc. mažiau), Generalinė prokuratūra (kartu su teritorinėmis prokuratūromis) – 995 tūkst. Lt (planas 2010 m. 602 tūkst. Lt., arba 39.5 proc. mažiau), Valstybinė socialinio draudimo fondo valdyba (SODRA) – 979 tūkst. Lt, Ryšių reguliavimo tarnyba – 362.2 tūkst. Lt (planas 2010 m. – 370 tūkst. Lt, arba 2 proc. daugiau). Pastebėtina, kad daugelis Vyriausybės įstaigų ir kitų valstybės institucijų ir įstaigų per 9 mėnesius panaudojo mažiau nei pusę 2009 metams suplanuotų asignavimų transportui. Tam įtakos galėjo turėti du kartus mažinti asignavimai tikslinant biudžetą, tačiau išlieka ir netikslaus asignavimų transporto išlaidoms planavimo rizika. 

Atkreiptinas dėmesys, kad Kūno kultūros ir sporto departamentas 2010 metams planuoja 2.46 proc. didesnius asignavimus transportui nei 2009 m. (2009 m. – 73.2 tūkst. Lt, 2010 m. – 75 tūkst. Lt).

Asignavimų kvalifikacijos kėlimui naudojimas.

Išanalizavus duomenis apie asignavimų kvalifikacijos kėlimui naudojimą 2009 metais (lentelė Nr.3 „Asignavimai kvalifikacijos kėlimui“), galima daryti prielaidą, kad metų eigoje tikslinant (mažinant) asignavimus institucijoms, asignavimai kvalifikacijos kėlimui buvo gerokai sumažinti, nes per 2009 metų tris ketvirčius dauguma institucijų panaudojo iki 50 proc. metų pradžioje planuotų asignavimų. Taip pat galima daryti prielaidą, kad asignavimų kvalifikacijos kėlimui poreikis yra planuojamas netiksliai, tam, kad vėliau būtų galima juos perskirstyti kitoms reikmėms. 

Daugiausiai asignavimų kvalifikacijos kėlimui 2009 metais buvo suplanavusi skirti Valstybinė socialinio draudimo fondo valdyba (SODRA) – 1239 tūkst. Lt (per 9 mėnesius panaudota 444 tūkst. Lt, arba 35.84 proc. numatytų asignavimų), VĮ „Registrų centras“ – 663 tūkst. Lt (iš jų per 9 mėn. panaudojo tik 39 tūkst. Lt). 2010 metams VĮ „Registrų centras“ planuoja skirti 242 tūkst. Lt, t.y. 63.5 proc. mažiau negu 2009 m. planas. 

Iš valstybės biudžeto asignavimų valdytojų atkreiptinas dėmesys į tai, kad 2010 metų plane didėja asignavimai kvalifikacijos kėlimui Viešųjų pirkimų tarnyboje (2009 m. planas – 8.5 tūkst. Lt, panaudojimas per 9 mėn. – 2.2 tūkst. Lt, t.y. 25.88 proc., 2010 m. planas – 11 tūkst. Lt, t.y. 29.41 proc. daugiau nei 2009 m. planas). Taip pat asignavimų kvalifikacijos kėlimui didėjimas numatytas Ryšių reguliavimo tarnyboje (2009 m. planas – 220 tūkst. Lt, panaudojimas per 9 mėn. – 77.8 tūkst. Lt, t.y. 35.36 proc., 2010 m. planas – 230 tūkst. Lt, t.y. 4.55 proc. daugiau nei 2009 m. planas).

Pasiūlymai. Atsižvelgiant į sudėtingą valstybės finansinę situaciją, taip pat į tai, kad valstybės tarnyba yra optimizuojama (mažinamas valstybės tarnautojų ir kitų darbuotojų skaičius, nepriimami nauji valstybės tarnautojai ir pan.), siūlytina vieneriems metams atidėti asignavimų kvalifikacijos kėlimui skyrimą.

Asignavimų tyrimams, studijoms, auditams ir pan. naudojimas. 

Institucijos pateikė informaciją apie asignavimų tyrimams, studijoms, auditams ir pan. planavimą ir naudojimą (Lentelė Nr.4 „Asignavimai tyrimams, auditams, studijoms ir pan.“). Pastebėtina, kad tik nedaugelis Vyriausybės įstaigų ir kitų valstybės institucijų ir įstaigų planuoja asignavimus tyrimams, studijoms, auditams ir pan. Atkreiptinas dėmesys į Ryšių reguliavimo tarnybą, kuri 2009 m. buvo suplanavusi minėtiems tikslams skirti 180 tūkst. Lt, per 9 mėn. šiems tikslams neskyrė lėšų, tačiau 2010 metams vėl planuoja skirti 260 tūkst. Lt, t.y. 44 proc. daugiau nei 2009 metų planas. Valstybinė socialinio draudimo fondo valdyba (SODRA) 2009 m. buvo numačiusi skirti 502 tūkst. Lt, per 9 mėn. panaudojo 157 tūkst. Lt.

Pasiūlymai. Siekiant efektyviai, racionaliai ir tikslingai naudoti valstybės biudžeto lėšas, siūlytina asignavimus 2010 metais numatyti tik teisės aktuose nustatytiems auditams atlikti.

Asignavimų komandiruotėms naudojimas.

Išanalizavus institucijų pateiktą informaciją apie asignavimų komandiruotėms planavimą ir naudojimą (lentelė Nr.5 „Asignavimai komandiruotėms“), pastebėtina, kad daugiausiai lėšų komandiruotėms 2009 m. buvo suplanavusi VĮ „Registrų centras“ – 485 tūkst. Lt (per 9 mėn. panaudota 169 tūkst. Lt, t.y. 34.85 proc. suplanuotų lėšų), Ryšių reguliavimo tarnyba – 730 tūkst. Lt. (panaudota 414.7 tūkst. Lt, arba 56.81 proc.), Statistikos departamentas – 332.2 tūkst. Lt (panaudota 235 tūkst. Lt, t.y. 70.74 proc.). 

Atkreiptinas dėmesys, kad kai kurios įstaigos 2010 metais planuoja skirti daugiau asignavimų komandiruotėms nei 2009 metais: Statistikos departamentas – 393 tūkst. Lt (18.3 proc. daugiau negu 2009 metų planas; iš jų 93 tūkst. Lt numatyti skirti Žemės ūkio surašymui), Ryšių reguliavimo tarnyba – 850 tūkst. Lt (16.44 proc. daugiau negu 2009 m. planas), Viešųjų pirkimų tarnyba – 30 tūkst. Lt (6.38 proc. daugiau nei 2009 metų planas).

Pasiūlymai. Įvertinant susiklosčiusią sudėtingą valstybės ekonominę situaciją ir siekiant valstybės biudžeto asignavimus naudoti ekonomiškiausiu ir efektyviausiu būdu, rekomenduotina itin aiškiai nustatyti komandiruočių prioritetus, išnaudoti informacinių technologijų teikiamas galimybes, stengtis suteikti atitinkamus įgaliojimus ir komandiruoti pakankamos kvalifikacijos specialistus, sumažinant komandiruojamų asmenų skaičių. 

Darbo užmokesčio fondo naudojimas, vadovų darbo užmokestis.

Lentelėje Nr.7 „Darbo užmokesčio fondas“ atspindėti institucijų pateikti duomenys apie darbo užmokesčio kitimą. Pastebėtina, kad 2010 metams kai kurios institucijos planuoja darbo užmokesčio fondo padidėjimą: Statistikos departamente darbo užmokesčio fondas numatomas 22.73 proc. didesnis (2009 m. – 19497 tūkst. Lt, 2010 m. – 23929 tūkst. Lt), Viešųjų pirkimų tarnyboje didėja 27.9 proc. (nuo 2179 tūkst. Lt iki 2787 tūkst. Lt), Mokslo ir studijų fonde – 10.14 proc. (nuo 848 tūkst. Lt iki 934 tūkst. Lt). Pažymėtina, kad darbo užmokesčio fondo didėjimas gali būti susijęs su papildomų funkcijų delegavimu. Kitų Vyriausybės įstaigų ir kitų valstybės institucijų ir įstaigų darbo užmokesčio fondai mažėja nuo 8 iki 19 proc., lyginant su patikslintu 2009 m. planu. Vadovų darbo užmokesčio fondai 2010 metams planuojami nuo 6 iki 50 proc. mažesni (Lentelė Nr. 8 „Vadovų atlyginimai“). 

Pasiūlymai. Atsižvelgiant į sudėtingą šalies ekonominę situaciją, siūlytina 2010 m. apriboti priemokų mokėjimą, nemokėti vienkartinių išmokų, nedidinti darbo užmokesčio fondo lyginant su 2009 metais suteikiant valstybės tarnautojams aukštesnes kategorijas ar kvalifikacines klases.

Etatų skaičiaus analizė.

Institucijos pateikė informaciją apie institucijose patvirtintą etatų skaičių ir jo pokytį 2009 metais bei planus 2010 metams (lentelė Nr.10 „Etatų skaičius“). Pastebėtina, kad, pagal pateiktus duomenis, etatų skaičiaus optimizavimas įvyko 2009 m. 2010 metų plane dauguma atvejų institucijos etatų skaičiaus mažėjimo neprognozuoja. Tačiau manytina, kad šie planai gali kisti, priklausomai nuo to, koks bus patvirtintas institucijos darbo užmokesčio fondas ir kokius su tuo susijusius sprendimus priims institucijų vadovai.

Taip pat, atsižvelgdami į ministerijų pateiktus paaiškinimus, patiksliname 2009 m. lapkričio 18 d. rašte Nr.V-2009-4042 „Dėl informacijos pateikimo“ nurodytą informaciją. Rašte nurodoma, kad „ministerijos iš viso taip pat išmokėjo 173 tūkst. Lt vienkartinių išmokų. Vienkartinėmis piniginėmis išmokomis valstybės tarnautojai skatinami už nepriekaištingą tarnybinių pareigų atlikimą. Daugiausiai tokių išmokų išmokėjo Socialinės apsaugos ir darbo ministerija (143 tūkst. Lt)“. Seimo Audito komiteto posėdžio metu Socialinės apsaugos ir darbo ministerijos atstovai paaiškino, kad šioms išmokoms priskyrė kompensacijas už nepanaudotas atostogas ir išeitines išmokas. Vienkartinių išmokų Valstybės tarnybos įstatymo prasme ministerija 2009 metais nemokėjo. Atkreipiame dėmesį, kad Sveikatos apsaugos ministerija 2009 m. lapkričio 20 d. vėluodama pateikė patikslintą informaciją apie tik ministerijos (be pavaldžių įstaigų) asignavimus.

PRIDEDAMA: 

1. Lentelė Nr.1 „Asignavimai reprezentacinėms išlaidoms“, 3 lapai;

2. Lentelė Nr.2 „Asignavimai transportui“, 3 lapai;

3. Lentelė Nr.3 „Asignavimai kvalifikacijos kėlimui“, 2 lapai;

4. Lentelė Nr.4 „Asignavimai tyrimams, auditams, studijoms ir pan.“, 2 lapai;

5. Lentelė Nr.5 „Asignavimai komandiruotėms“, 2 lapai;

6. Lentelė Nr.7 „Darbo užmokesčio fondas“, 3 lapai;

7. Lentelė Nr.8 „Vadovų atlyginimai“, 3 lapai;

8. Lentelė Nr.10 „Etatų skaičius“, 4 lapai;

9. Lentelė Nr.11 „Institucijos valdomų automobilių skaičius“, 1 lapas.

